钦定古今图书集成/理学汇编/文学典/第112卷 > 沈尧中
## 钦定古今图书集成/理学汇编/文学典/第112卷 > 沈尧中

按《嘉兴府志》：“尧中字心唐，万历中进士。初授南陵令。
雅意爱民，不务立名市异。迁苏郡丞，去家甚迩，硁硁
执法，亲友不可干以私。晋南比部员外，转正郎。清恬
自守，无所营竞。左迁开州不赴。闭户著书，非公不入
官府，凡十五年而卒，人称为隐君子。尧中好学博古，
于书无所不窥，撰述甚富。私辑郡志，十年间凡三易”
稿，勿以示人。郡守刘应钶闻之，造请数四，乃出帐中
秘，重加考订，六阅月而成。所著有《沈氏学弢》《治统纪
略》《筹边七略》《古文大学集注》《春秋集传》《古本参同契
解》《高士汇林》诸书。